Nordjysk kvinde repræsenterer Danmark ved VM i 100 kilometer-løb.

Til daglig møder man Helga Bang bag disken i AVVs genbrugsbutik i Hjørring - men om få dage rejser hun til Italien for at repræsentere Danmark ved VM i 100 kilometer-løb. Og Helga Bang elsker, at folk følger med i hendes sport. - Det er fint at mærke interessen fra kunderne og fra folk i det hele taget. Jeg er nok mest spændt - og håber selvfølgelig på en god tid og på, at min træning har båret frugt, siger Helga Bang. Helga Bang startede som motionsløber, men de seneste fem år er det blevet mere konkurrencepræget. Nu skal hun så løbe mod 250 andre løbere fra hele verden om at løbe 100 kilometer på kortest mulig tid. I hverdagen løber Helga Bang også i spidsen for AVVs løbeklub, der løber sammen en gang om ugen. - Det er hyggeligt at løbe med kollegaerne. Vi mødes på tværs af, hvad vi laver til hverdag, og på den måde følger vi lige med i hinandens liv. Jeg tror på, at det styrker sammenholdet på en arbejdsplads, siger løberen.